‘Kamphoer’ wen Blinker-prys | Netwerk24
Sandra Prinsloo in Kamphoer, wat as die beste Suid-Afrikaanse debuutwerk op die afgelope Vrystaat Kunstefees aangewys is. Foto: Vrystaat Kunstefees
Die drama Kamphoer: Die verhaal van Susan Nell is as die beste Suid-Afrikaanse debuutwerk op die afgelope Vrystaat Kunstefees aangewys en die akteur Chris Vorster is vereer as die beste Vrystaatse kunstenaar vir sy spel in Die hart verklap.
Elk ontvang ’n Blinker-prys, wat prestasie op dié fees, wat elke winter in Bloemfontein gehou word, vereer.
Die Blinkers is pas op ’n elegante geleentheid in die Seisoen-restaurant in die Rosestad oorhandig.
Die beste musiekproduksie op die fees is Veertig vingers van Charl du Plessis, Albie van Schalkwyk, Elna van Vuuren en Pieter Grobler. Die eenmanstuk Die hart verklap, ’n verwerking vir die verhoog van Edgar Allan Poe se klassieke verhaal van obsessie, vervolgingswaan en moord, is ook as beste Vrystaat-debuutproduksie vereer.
Die ander wenners is:
Die beste boekverkoper: Wreed én mooi is die dood deur Tobie Wiese (Exclusive Books-stalletjie)
Lewende en interdissiplinêre kuns: The Vertical Journey: A Tribute to the Still Unknown – Marcus Neustetter
Visuele kuns: Footprints – Andrew Tshabangu
Dansdebuut: Tehuis – Mark Dobson
Kinderteater: Archipelago – ACT3 en Schoemé Grobler
Prestasie op die randfees, Vrynge:
Nasionale produksie: Moord, op die 8ste gat van Regardt Visser
Vrystaat-produksie: Portret met regie deur Michelle Hetzel
Beste visuele kuns: The House on Freedom Square met regie Christine Scoggin
Die pryse is moontlik gemaak deur NATi, die Phatshoane Henney-groep, die Kunstetrust en Exclusive Books.
Die kunstefees was baie lekker, maar . . .
Verhoogvloekery het wel waarde